b'\n_START_ARTICLE_\nRygos Lomonosovo gimnazija\n_START_PARAGRAPH_\nRygos Lomonosovo mergai\xc4\x8di\xc5\xb3 gimnazija (latv. R\xc4\xabgas Lomonosova sievie\xc5\xa1u \xc4\xa3imn\xc4\x81zija, rus. \xd0\xa0\xd0\xb8\xd0\xb6\xd1\x81\xd0\xba\xd0\xb0\xd1\x8f \xd0\x9b\xd0\xbe\xd0\xbc\xd0\xbe\xd0\xbd\xd0\xbe\xd1\x81\xd0\xbe\xd0\xb2\xd1\x81\xd0\xba\xd0\xb0\xd1\x8f \xd0\xb6\xd0\xb5\xd0\xbd\xd1\x81\xd0\xba\xd0\xb0\xd1\x8f \xd0\xb3\xd0\xb8\xd0\xbc\xd0\xbd\xd0\xb0\xd0\xb7\xd0\xb8\xd1\x8f) \xe2\x80\x93 Rusijos imperijos laikais vidurin\xc4\xaf i\xc5\xa1silavinim\xc4\x85 teikusi mergai\xc4\x8di\xc5\xb3 gimnazija Rygoje.\n_START_SECTION_\nIstorija\n_START_PARAGRAPH_\n\xc5\xa0i auk\xc5\xa1tesn\xc4\xafj\xc4\xaf i\xc5\xa1silavinim\xc4\x85 suteikianti mokykla buvo \xc4\xafsteigta 1868 m., o 1871 m. ji \xc4\xafsik\xc5\xabr\xc4\x97 naujai pastatytame name (projekto autorius arch. Janis Baumanis). Tai dviej\xc5\xb3 t\xc5\xabri\xc5\xb3 pastatas: didesniajame (trauk\xc5\xa1\xc4\x8diame) yra pagrindinis \xc4\xaf\xc4\x97jimas su vestibiuliu ir akt\xc5\xb3 sale, o dviauk\xc5\xa1\xc4\x8diame priestate buvo \xc4\xafkurdinti klasi\xc5\xb3 kambariai. Pavadinta \xc5\xbeymaus rus\xc5\xb3 mokslininko Michailo Lomonosovo vardu. Mokslas gimnazijoje gal\xc4\x97jo u\xc5\xbetrukti septynerius metus: vieneri metai parengiamajame skyriuje, o po to \xe2\x80\x93 \xc5\xa1e\xc5\xa1ios klas\xc4\x97s. 1874 m. \xc4\xafvesta papildoma (pedagogin\xc4\x97) klas\xc4\x97, j\xc4\x85 baigusios gimnazist\xc4\x97s gal\xc4\x97jo mokytojauti. Gimnazijoje rus\xc5\xb3 kalba buvo d\xc4\x97stomos \xc5\xa1ie dalykai: tikyba; rus\xc5\xb3, angl\xc5\xb3 ir pranc\xc5\xabz\xc5\xb3 kalbos; istorija; geografija; aritmetika; fizika; dailyra\xc5\xa1tis; pie\xc5\xa1imas; pedagogika ir gamtos pa\xc5\xbeinimas. Brandos atestatas nesuteikdavo teis\xc4\x97s studijuoti auk\xc5\xa1tojoje mokykloje.  _NEWLINE_Pirmojo pasaulinio karo metu, 1915 met\xc5\xb3 prad\xc5\xbeioje, Rygos Lomonosovo gimnazija buvo evakuota \xc4\xaf Ukrainos miest\xc4\x85 Geni\xc4\x8desk\xc4\x85. 1919 m. senajame pastate buvo \xc4\xafsteigta Rygos rus\xc5\xb3 vidurin\xc4\x97 mokykla, neoficialiai tebevadinta Lomonosovo vardu. 1922 m. \xc5\xa1i mokykla persikraust\xc4\x97 \xc4\xaf nauj\xc4\x85 pastat\xc4\x85, o buvusiose gimnazijos r\xc5\xabmuose \xc4\xafsik\xc5\xabr\xc4\x97 Angl\xc5\xb3 kalbos institutas. 1938 m. Instituto pastatas rekonstruotas pagal arch. Indrikio Blankenburgo projekt\xc4\x85, 1940 m. jame \xc4\xafsteigtas Kalb\xc5\xb3 institutas. Antrojo pasaulinio karo metais \xc4\x8dia veik\xc4\x97 karin\xc4\x97 ligonin\xc4\x97, pokaryje jame paskait\xc5\xb3 klaus\xc4\x97 Rygos pedagoginio instituto studentai. 1958 m. r\xc5\xabmai perduoti Latvijos valstybiniam universitetui, o 1990 m. juose veikl\xc4\x85 prad\xc4\x97jo Universiteto matematikos ir informatikos institutas._NEWLINE_Rygos mergai\xc4\x8di\xc5\xb3 gimnazijoje mok\xc4\x97si aktor\xc4\x97 Stanislava Jak\xc5\xa1evi\xc4\x8di\xc5\xabt\xc4\x97-Venclauskien\xc4\x97 ir kt. i\xc5\xa1kilios asmenyb\xc4\x97s, 1913\xe2\x80\x931915 m. direktoriumi dirbo Pranas Ma\xc5\xa1iotas.'